આજે પણ ગમે તેવી વ્યક્તિને, જેણે કદી કોઈ એકાદ પુસ્તક પણ નહિ વાચ્યું હોય, તેને પણ કવિતા-ગઝલ સાંભળવી-વાંચવી ગમતી હોય છે. આજે ફિલ્મના નામ કરતાં તેનાં ગીતો આપણને વધારે યાદ રહી જતાં હોય છે, કારણ કે ગીતો-કાવ્યો તે સીધા હ્ય્દયમાંથી થતી અભિવ્યક્તિ છે અને એટલે જ તે સૌને વધારે સ્પર્શે છે. મોંઘવારીની ગમે તેટલી વાતો કરો, આંકડાઓ રજૂ કરો, પરંતુ ‘ભૂખ્યાજનોના જઠરાગ્નિ..’વાળી પંક્તિમાં જે સચોટતા આવે છે, જે પ્રભાવ ઊભો થાય છે, તે કોઈ આંકડાઓથી આવતા નથી. કારણ કે કવિતામાં જે અભિવ્યક્તિની તાકાત છે, તે બેજોડ છે.